এ ব্যাপারে বুয়েটের অধ্যাপক ড. শামসুল হক বলেন, সঠিক পরিকল্পনার অভাবে ঢাকা-চট্টগ্রাম মহাসড়ক চারলেন প্রকল্পের এই অবস্থার তৈরি হয়েছে। ৬ বছরের প্রকল্পে শেষ করতে ১১ বছর লেগেছে। এর ফলে সময় ও অর্থের অপচয় হচ্ছে। এ ছাড়া সঠিক সুবিধা পাওয়া থেকেও জনগণ বঞ্চিত হয়েছে। তাই ভবিষ্যতে প্রকল্পের দীর্ঘসূত্রতা যাতে না হয় সে জন্য সঠিক পরিকল্পনার পাশাপাশি প্রকল্প বাস্তবায়নের প্রতিবন্ধকতাগুলো চিহ্নিত করে সমাধান করতে হবে। এ ছাড়া দরপত্র যথাযথ মূল্যায়নের মাধ্যমে অভিজ্ঞ প্রতিষ্ঠানকে কাজ দেয়ার বিষয়ে সতর্ক থাকতে হবে। তবে বাংলাদেশে বৃহৎ প্রকল্প বাস্তবায়নে বড় জটিলতা হচ্ছে প্রকল্প এলাকায় জমি অধিগ্রহণ। পাশাপাশি প্রকল্পের দরপত্র আহ্বানের মাধ্যমে ঠিকাদার নিয়োগপ্রক্রিয়াটাও অনেক দীর্ঘ। তাই প্রকল্পের নির্মাণকাজ শুরুর আগেই অনেক সময় ব্যয় হয়ে যায়। এ ছাড়া প্রকল্পে এই দীর্ঘসূত্রতার আরেকটি কারণ হচ্ছে তড়িঘড়ি করা। কোনো প্রকল্প তড়িঘড়ি গ্রহণ করে গ্রাউন্ডে নেমে দেখা যায় আসল কাজ করতে গিয়ে অতিরিক্ত সময় চলে যায়। তাই প্রকল্পের দীর্ঘসূত্রতার কারণগুলো যেমন গ্রাউন্ডে আছে, তেমনি প্রকল্প গ্রহণের সময় তড়িঘড়ির একটি ব্যাপার আছে। তাই বিশ্বের অন্যান্য দেশের মতো বাংলাদেশেও ভূমি অধিগ্রহণসহ অন্যান্য যে বিষয়গুলো প্রকল্প গ্রহণের আগেই সমাধান করার পরামর্শ দেন তিনি।